રાત્રે ખાસ્સા મોડા હોટેલ પર પહોંચ્યા પછી જેમ્સને તીવ્ર ઘેન ચડ્યું હતું. સામી છાતીએ ફરશુનો ઘા ખાધા પછી તરત જ માન્જો છોકરાંઓએ કેટલીક વનસ્પતિ, વેલાંનો કૂચો કરીને તેના ઘા પર બાંધી દીધો હતો એથી લોહી વહેતું તો તરત અટકી ગયું હતું, પરંતુ બીજા દિવસે નવી દડમજલ કરવાની હતી. એટલે હોટેલ પર પરત ફર્યા પછી વિશાખાએ હોટેલની મેડિકલ સર્વિસને કન્સલ્ટ કરવાનો હઠાગ્રહ કર્યો હતો. છેવટે જેમ્સ માન્યો હતો અને ફરજ પરના ડોક્ટરે ડ્રેસિંગ કરીને ઝડપી રૂઝ આવે એ માટે એન્ટીસેપ્ટિક અને એનાલ્જેસિક મેડિસિન આપી હતી.